
ZADEVA: Javna obravnava osnutka predloga Zakona o elektronskih komunikacijah (ZEKom-1) – pripombe in predlogi

ZVEZA: Osnutek predloga zakona, objavljen na spletni strani MVZT 

Spoštovani!

V okviru Slovenskega društva za računalniške komunikacije, ISOC-SI, ki je član svetovne zveze nacionalnih združenj Internet Society, smo obravnavali osnutek predloga Zakona o elektronskih komunikacijah (ZEKom-1), in sicer predvsem delov besedila, ki obravnavajo elemente v povezavi z internetnim omrežjem, varnost in celovitost komunikacijskih omrežij ter varstvo osebnih in drugih podatkov. Posebno pozornost smo namenili opredelitvi pojmov na področjih, ki jih Zakon pokriva. Gre za področja elektronskih komunikacij, ki sodijo v interesni okvir delovanja društva in njegovih članov. V obravnavi so bile oblikovane naslednje pripombe in predlogi:
Vsebinske pripombe:
1. Samostojnost regulativnega organa - zakon ga imenuje Agencija v prvih členih, zatem ga pa v drugem delu ZEKoma-1 imenuje Agencija za pošto, elektronske komunikacije in železnice.
Glede na Direktivo EU 2009/140 (25.11.2009), točka 13 je samostojnost regulativnega organa eden od ključnih elementov zagotavljanja pravilnega delovanja trgov elektronskih komunikacij. Direktiva nalaga nacionalni zakonodaji, da zagotovi ustrezne pogoje (ljudi in sredstva) za neodvisno delovanje regulatornega organa na področju elektronskih komunikacij. V tem kontekstu je morda smotrno premisliti o drugem imenu Agencije – na primer Nacionalni regulatorni organ za omenjena področja (pošta, elektronske komunikacije in železnice). 

V zvezi s področjem samostojnosti, nevtralnosti regulativnega organa in njegovih upravljavskih teles (direktorja in Sveta Agencije), ki jih ZEKom opredeljuje in določa njihovo izbiro v členih 175 do 181, predlagamo, da se v ZEKom vnesejo drugačne rešitve. Zaželeno je, da izbira in imenovanje upravljavskih teles Agencije potekata v manjši odvisnosti od politike oziroma popolnoma neodvisno od nje. Postopki in procedure naj bodo dorečene v demokratičnem duhu in neodvisno od trenutne politike/vlade. Možna rešitev je lahko poseben zakon o Regulatornem organu na področju elektronskih komunikacij. 

2. Varnost in celovitost komunikacijskega omrežja
V ZEKom -1 se na več mestih, praviloma v povezavi z omrežji, včasih pa tudi s storitvami ali celo samostojno, uporablja različne pojme s področja varnosti omrežij, ki pa niso opredeljeni. 

Kot primer navajamo celovitost, ki je prevod besede »integrity« in se nanaša na celovitost podatkov in informacij, oziroma na nespremenjenost informacij pri potovanju skozi elektronsko komunikacijsko omrežje. Predlagamo, da se ta pojem definira, da bo jasno, kaj obsega, s tem pa tudi, kakšne so obveznosti operaterjev. 82. člen ZEKom-1 od operaterja na primer zahteva, da sprejme vse potrebne ukrepe za zagotovitev celovitosti svojih omrežij, v drugem delu stavka pa celovitost postavi v funkcijo zagotavljanja neprekinjenega zagotavljanja storitev prek teh omrežij. Glede na uporabo pojma celovitost v drugih delih besedila osnutka zakona smo prepričani, da je neprekinjeno zagotavljanje storitev treba drugače imenovati, ker se to nanaša na razpoložljivost storitve »availability of service«. Temeljne storitve varnosti v elektronskih komunikacijah so: celovitost (integrity), overjanje (authentication), ne-zatajitev dejanja (non-repudiation), zasebnost/zaupnost (confidentiality) in nadzor nad dostopom (access control). To so storitve, ki jih mora operater zagotoviti ob ponujanju storitev, zato predlagamo, da se to natančneje opredeli v ZEKom-1.

83. člen ZEKom-1 v 1. odstavku operaterje zavezuje k obveščanju agencije o vseh kršitvah varnosti ali celovitosti (česa?), v kolikor so te kršitve pomembno vplivale na delovanje javnih komunikacijskih omrežij ali izvajanje javnih komunikacijskih storitev. V 2. odst. nato isti člen določa, da agencija o posameznih kršitvah varnosti omrežij in storitev ter o kršitvah celovitosti omrežij po potrebi in glede na stopnjo kršitve obvešča nacionalno kontaktno točko za obravnavo varnostnih incidentov (SI-CERT). Zaradi nejasnosti pojmov o zagotavljanju nujnih varnostnih storitev je treba ta člen ponovno napisati.

84. člen. Ker je pojem varnostni incident uporabljen v povezavi s SI-CERT, ni odveč opozoriti na opis delovanja tega centra na njegovi spletni strani (http://www.cert.si/o-centru.html), iz katerega izhaja, da je njegova naloga predvsem posredovati pri internetnih incidentih v akademskem in izobraževalnem okolju in koordinirati obveščanje in reševanje varnostnih problemov v računalniških omrežjih v Sloveniji. Nadalje pa tudi, da SI-CERT obravnava varnostne incidente, pod čemer razumejo obravnavanje obvestil o zlorabah, okužbah in vdorih v računalniške sisteme. Glede na to, da novelirana Direktiva EU (2002/58/ES) o zasebnosti in elektronskih komunikacijah določbe, vezane na varnost omrežij in informacijskih sistemov, povezuje predvsem z razpoložljivostjo, avtentičnostjo, celovitostjo in zaupnostjo (ki jih zagotavljajo temeljne varnostne storitve, navedene v gornjem odstavku) shranjenih ali prenesenih podatkov ter z varnostjo s tem povezanih storitev, ki so dostopne preko teh omrežij in sistemov, je obravnava varnosti in razpoložljivosti omrežja preozko obravnavana in zahteva predelavo.
Menimo, da je razumevanje pojma varnostni incident in funkcij organa, pristojnega za obravnavanje oziroma ukrepanje v primeru varnostnih incidentov zlasti v povezavi s sumom kaznivega dejanja, preozko in bi moralo biti predmet urejanja ZEKom-1, in sicer ne na način, kot ga ponuja sedanji osnutek ZEKom-1. Ta je v neskladju z določili Direktive 2009/136/ES novelirane Direktive 2002/58/ES (Direktive o zasebnosti in elektronskih komunikacijah). Direktiva o zasebnosti in elektronskih komunikacijah pravi, da je pristojni organ za spremljanje in ukrepanje v zvezi z varnostnimi incidenti, kot jih pojmuje omenjena direktiva, v RS verjetno predvsem Informacijski pooblaščenec, poleg njega pa seveda, ob ostalih pristojnostih, ki jih ima kot nacionalni regulator elektronskih komunikacij, tudi Agencija. Predlagamo, da velja ob predhodnem natančnem definiranju pojmov varnostni incident in ostalih pojmov s področja varnosti v omrežjih, ponovno premisliti o delitvi pristojnosti organov v VII. poglavju ZEKom-1. Menimo tudi, da je povsem neprimerno, da bi bil nacionalni regulator, Agencija, pri kateremkoli izvajanju svojih zakonsko določenih pristojnosti vezan na predhodno (pozitivno?) mnenje javnega zavoda s pristojnostmi delovanja na akademskem in izobraževalnem področju oziroma drugega podobnega subjekta. Predlagamo umik teh dveh členov in ponovno predelavo vseh členov, ki obravnavajo varnost omrežij. 

V ta kontekst sodijo tudi zelo pomembne spremembe v ZEKom-1 glede standarda varovanja prepisa izreka odredbe za zakonito prestrezanje komunikacij oz. hrambe podatkov, zbranih v zvezi z neizbrisno registracijo vsakega zakonitega prestrezanja komunikacij oz. zavarovanja hranjenih podatkov .
107, 161. in 166. člen. Osnutek ZEKom-1 zahteva, da se podatki, zbrani v zvezi z neizbrisno registracijo zakonitega prestrezanja komunikacij, v skladu z oznako stopnje tajnosti prepisa odredbe, označijo z oznako stopnje tajnosti "ZAUPNO" v skladu s predpisi o varovanju tajnih podatkov. Ker je zahteva po obravnavanju in varovanju tajnih podatkov, ki jim je bila tajnost določena na podlagi Zakona o tajnih podatkih (ZTP), v osnutku ZEKom-1, so operaterji glede varovanja tajnih podatkov v skladu z 2. odst. 1. člena ZTP dejansko pridobili državni status. Predlagamo predelavo ali umik teh členov.

157 člen o piškotkih. Predlagamo črtanje tega člena, ker nadzor in odgovornost glede »piškotkov« ne more biti v rokah ponudnika storitev (kaj pa ponudniki izven Slovenije?), ampak je pod nadzorom uporabnika in brskalnika, ki ga uporablja, ki »piškotek« dovoli ali pa ne. 

3. Posvetovanje Agencije
V nekaj členih ZEKom-1 so navedene institucije, s katerimi se mora Agencija posvetovati (člen 84, 217 ipd.) Menimo, da je Agencija, kot neodvisni regulatorni organ in samostojni pravni subjekt sposobna sama določiti ustanove in organe, s katerimi se lahko posvetuje. Edina izjema so tukaj lahko organi MNZ v primerih, ko gre za sume kaznivih dejanj. Dikcija Direktiv 2009/136/ES in EU 2009/140/ES nalaga »poročanje«, na primer ENISA (European Network and Information Security Agenciji), Agenciji EU za varnost omrežij in informacij in ne obvezno z zakonom določeno posvetovanje.

4. Pripombe uredniške narave 

Pri pregledu ZEKom-1 smo ugotovili, da nekatere definicije pojmov v 3. členu potrebujejo uredniške korekcije zaradi natančnosti pri opredelitvi pojmov in boljšem razumevanju določil. 

Te so naslednje:

1) Definicije v členu 3 se razlikujejo od definicij v Direktivi 2002/21/ES, spremenjeni z Direktivo 2009/140/ES.

Predlagamo, da se besedilo: 

»Aplikacijski programski vmesnik (API) pomeni programske vmesnike med aplikacijami, ki jih nudijo radiodifuzijske hiše ali izvajalci storitev, in viri v izboljšani digitalni televizijski opremi za digitalne televizijske in radijske storitve.« 

nadomesti z naslednjim besedilom, povzetim po Direktivi 2002/21/ES, spremenjeni z Direktivo 2009/140/ES:

»Vmesnik aplikacijskega programa (API) pomeni programski vmesnik med aplikacijami, ki jih zagotavljajo radiodifuzijske hiše ali izvajalci drugih storitev ter viri v zmogljivejši digitalni televizijski opremi za digitalne televizijske in radijske storitve.«;

2)
predlagamo, da se besedilo: 

»Dostopovna točka je točka elektronskega komunikacijskega omrežja, ki omogoča povezavo med dostopovnim omrežjem in hrbteničnim omrežjem fizične ali pravne osebe, ki zagotavlja elektronska komunikacijska omrežja.«

nadomesti z naslednjim besedilom:

»Dostopovna točka je element elektronskega komunikacijskega omrežja, ki omogoča povezavo med dostopovnim omrežjem in hrbteničnim omrežjem fizične ali pravne osebe, ki zagotavlja elektronska komunikacijska omrežja.«;

7)
predlagamo, da se besedilo:

»Elementi oštevilčenja so številke in kode, imena in naslovi, vključno z ENUM – domenami številk. Med elemente oštevilčenja ne spadajo internetni naslovi, ki so potrebni za vzpostavljanje komunikacij med omrežnimi priključnimi točkami, ter številke in kode, imena in naslovi, ki se uporabljajo izključno v posameznem javnem komunikacijskem omrežju.«

nadomesti z naslednjim besedilom:

»Elementi oštevilčenja so številke in kode, imena in naslovi, vključno s številkami ENUM, ki so preslikava mnemoničnih internetnih naslovov (domen). Med elemente oštevilčenja ne spadajo številčni internetni naslovi (številčni naslovi po protokolu IP), ki so potrebni za vzpostavljanje komunikacij med omrežnimi priključnimi točkami, ter številke in kode, imena in naslovi, ki se uporabljajo izključno v posameznem javnem komunikacijskem omrežju.«;
8)
predlagamo, da se besedilo:

»ENUM je standard, ki uporablja sistem domenskih imen (DNS) za zapis številk v spletne naslove (URL).«

nadomesti z naslednjim besedilom:

»ENUM je standardni protokol, ki preslika mnemonične internetne naslove sistemskega imenskega prostora (DNS) v telefonsko številko in obratno.

ali opcijsko z:

»ENUM je standardni protokol, ki preslika internetni naslov (URI – Uniform Resource Identifier) v telefonske številke in obratno.«;

9)
predlagamo, da se besedilo:

»ENUM-domena številke je spletni naslov številke, določen z ENUM.«

nadomesti z naslednjim besedilom:

»ENUM številka je internetni mnemonični naslov telefonske številke, določen s protokolom ENUM.«.
S spoštovanjem, Predsednica ISOC-SI, Prof.dr.Borka Jerman-Blažič
Predsednica ISOC-SI

Prof. dr. Borka Jerman-Blažič
	
	


